KTAMขายตราสารหนี้6เดือนจ่าย2.40%
บลจ.กรุงไทย ขายกองทุน 6 เดือนเน้นตราสารหนี้นอกจ่าย 2.40% เน้นในประเทศให้ 2.35% พร้อมปันผลกอง KTDF
14 ม.ค. 2558

บลจ.กรุงไทย ขายกองทุน 6 เดือนเน้นตราสารหนี้นอกจ่าย 2.40% เน้นในประเทศให้ 2.35% พร้อมปันผลกอง KTDF  
นางชวินดา  หาญรัตนกูล   กรรมการผู้จัดการ และประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) กรุงไทย (KTAM)  เปิดเผยว่า  บริษัทเปิดจำหน่าย 2 กองทุน   ได้แก่ เปิดกรุงไทยธนทรัพย์ บี  132 ( KTSUPB 132  )  เสนอขายในวันที่ 14 - 20  ม.ค.2558 อายุโครงการ  6 เดือน เน้นลงทุนตราสารหนี้ทั้งในและต่างประเทศประเภท เงินฝาก Bank  of  China    , เงินฝาก  China Construction Bank ,   MTN ออกโดย   Banco  BTG   Pactual  S.A.  และ MTN ออกโดย  Banco  ABC  ( Brasil )    ในสัดส่วน 75% ของมูลค่าทรัพย์สินสุทธิของกองทุน  ส่วนที่เหลือลงทุนตราสารหนี้ในประเทศประเภทหุ้นกู้  ตั๋วแลกเงิน  สถาบันการเงินหรือบริษัทเอกชน  ผลตอบแทนประมาณ 2.40% ต่อปี   
ส่วนกองทุนเปิดกรุงไทยสมาร์ทอินเวส 6 เดือน4 (KTSIV6M4)   เสนอขายถึงวันที่ 16 ม.ค.2558   อายุ 6 เดือน   มีนโยบายลงทุนตราสารหนี้ในประเทศ  เน้นลงทุนในเงินฝากและตราสารหนี้ของธนาคารออมสินและธนาคารไอซีบีซี (ไทย) สัดส่วน  43% ของมูลค่าทรัพย์สินสุทธิของกองทุน  ส่วนที่เหลือลงทุนในตราสารหนี้ภาคเอกชน   ผลตอบแทนประมาณ 2.35% ต่อปี 
นอกจากนี้  ที่ประชุมคณะกรรมการจัดการลงทุนของบริษัท  มีมติจ่ายเงินปันผลกองทุนเปิดกรุงไทยตราสารหนี้ปันผล (KTDF)    ในอัตรา 0.15 บาทต่อหน่วย   สำหรับผลการดำเนินงานรอบบัญชี วันที่ 1  ก.ค. - 31 ธ.ค.2557 โดยจะปิดสมุดทะเบียนในวันที่  19 ม.ค.2558 และจ่ายเงินปันผลในวันที่ 22  ม.ค.2558 นับเป็นครั้งที่ 2  สำหรับการจ่ายเงินปันผลในรอบผลการดำเนินงานในปี 2557   รวม 0.45 บาทต่อหน่วย
กองทุน KTDF มีนโยบายลงทุนในตราสารหนี้ที่มีความมั่นคง และมีความสามารถในการชำระหนี้   ให้ผลตอบแทนที่เหมาะสมเมื่อเทียบกับระดับความเสี่ยง  รวมทั้งต้องมีสภาพคล่อง และมีนโยบายที่จะพยายามจ่ายเงินปันผลให้แก่ผู้ถือหน่วย ให้มากและสม่ำเสมอที่สุดเท่าที่จะทำได้   โดยจ่ายปีละไม่เกิน 4 ครั้ง   ในอัตราครั้งละไม่ต่ำกว่า 90% ของกำไรสุทธิที่เกิดขึ้นจริง ในงวดบัญชีที่พิจารณาจ่ายเงินปันผลและอาจพิจารณาจ่ายเงินปันผลเพิ่มเติมจากกำไรสะสมในงวดก่อนๆก็ได้
สำหรับผลการดำเนินงานของกองทุน    ณ  วันที่  31 ธ.ค.2557  ย้อนหลัง   3 เดือน อยู่ที่ 5.78% 6  เดือน อยู่ที่ 4.03%   และ 1 ปี อยู่ที่ 3.83%    ส่วนอัตราดอกเบี้ยเงินฝาก 1 ปี ย้อนหลัง3  และ6 เดือน อยู่ที่ 1.52%    ย้อนหลัง 1 ปี อยู่ที่ 1.61%   เกณฑ์มาตรฐาน AIMC  ย้อนหลัง 3 เดือน อยู่ที่ 8.15%    ย้อนหลัง 6  เดือน อยู่ที่ 6.68%   และย้อนหลัง 1 ปี อยู่ที่ 5.56% ​